|  |  |
| --- | --- |
|  |  *See artikkel räägib praegusest erakonnast; kunagise erakonna kohta vaata artiklit Rahvuslik Keskerakond* |

---

**Eesti Keskerakond** on Eesti partei, mis loodi 1991. aastal Rahvarinde baasil.

Alates 1990. aastate lõpust kuni 2019. aasta kevadeni püsis erakonna populaarsus stabiilselt suhteliselt kõrge. Partei pikaajalise liidri Edgar Savisaare vahetas 2016. aastal välja Jüri Ratas. 2019. aasta Riigikogu valimistel sai Keskerakond 23,8% häältest ja 26 kohta Riigikogus.

Keskerakonna ideoloogiat on kirjeldatud vasaktsentristliku, populistliku ja sotsiaalliberaalsena. Partei toetajaskonna moodustavad ennekõike madalama sissetulekuga inimesed ja vene emakeelega inimesed.

Keskerakond on kaks korda kriminaalkorras süüdi mõistetud 2015. aastal jõustunud riigikohtu otsusega ametialases võltsimises ja 2019. aastal nn Savisaare asjas.

Ajalugu
-------

Keskerakond kasvas välja Rahvarindest ja asutati 12. oktoobril 1991. Esimeheks sai Edgar Savisaar. Kuni 17. aprillini 1993 kandis partei nime *Eesti Rahva-Keskerakond*.

1992. aasta Riigikogu valimistel osaleti valimisliidu Rahvarinne nimekirjas, mis sai 12,5% häältest. 1993. aasta kohalikel valimistel osaleti oma nimekirjaga 6 omavalitsuses. 1994. aastal liitus Keskerakonnaga Eesti Ettevõtjate Erakond. 1995. aasta Riigikogu valimistel saadi 14,2% häältest ja 16 kohta parlamenti ning osaleti valitsuskoalitsiooni loomises (Tiit Vähi teine valitsus).

Edgar Savisaar, erakonna esimees aastatel 1991–1995 ja 1996–2016
1995. aastal leidis aset ka nn Lindiskandaal, kus partei liidrit ja sel ajal siseministri ametis olnud Savisaart süüdistati teiste poliitikutega peetud erakõneluste lindistamises. Savisaar sunniti tagasi asuma. Järgnes sisetüli erakonnas ja uueks juhiks valiti Andra Veidemann. Partei tuumik jäi aga lojaalseks Savisaarele ning jätkunud sisevastuolud lõppesid sellega, et Veidemanni leer lahkus 1996. aastal Keskerakonnast ja asutas uue partei (Arengupartei). Keskerakonna etteotsa naasis Savisaar. Kuigi skandaal oli andnud tõsise löögi erakonna mainele ja populaarsusele, hakkas selle toetus peagi taastuma. 1996. aasta kohalikel valimistel osaleti oma nimekirjaga 8-s ja valimisliidus 2 omavalitsuses. 1997. aastal liitus Keskerakonnaga Õigusliku Tasakaalu Erakond ning 1998. aastal Erakond Eesti Rohelised ja osa Eesti Rojalistliku Partei liikmeid.

On hinnatud, et alates 1990. aastatest kuni vähemalt 2012. aastani oli Eesti parteisüsteemi peamine poliitiline ja ideoloogiline konflikt vastasseis Keskerakonna ja Isamaaliidu kui vastavalt Rahvarinde ja Eesti Komitee peamiste järglasparteide vahel. Keskerakonnaga ühte leeri on selles vastasseisus paigutatud ka Sotsiaaldemokraatlikku Erakonda ja Rahvaliitu.

Alates 1990. aastate lõpust on toetus erakonnale olnud stabiilselt suhteliselt kõrge, kuid valitsuse moodustamises on osaletud suhteliselt harva, sest parempoolsed erakonnad on tavaliselt teatanud, et nad ei taha Savisaarega koostööd teha ja eelistavad koalitsiooni sõlmimisel teisi parteisid.

1999. aasta Riigikogu valimised Keskerakond võitis, saades 23,4% häältest ja 28 kohta parlamenti. 1999. aasta kohalikel valimistel osaleti oma nimekirjaga 65-s ja valimisliidus 6 omavalitsuses. 2002. aasta kohalikel valimistel osaleti oma nimekirjaga 157 omavalitsuses. 2002.–2003. aastal osaleti valitsuskoalitsioonis (Siim Kallase valitsus). 2003. aastal oli Keskerakond taas Riigikogu valimiste edukaim partei, saades 25,4% häältest ja 28 kohta.

2004. aastal avaldasid mõned tuntud keskerakondlased (peamiselt endised ministrid 2002–2003 valitsusest) rahulolematust parteis levinud Euroopa Liidu vastaste hoiakute ja Savisaare autoritaarse juhtimisstiiliga. Konflikt lõppes nende erakonnast lahkumise ja Sotsiaaldemokraatlikku Erakonda astumisega. Keskerakonna populaarsusele ja mainele põhjustas see siiski vaid ajutise tagasilöögi. Keskerakond on oma tegutsemisajal läbi elanud veel teisigi skandaale, kuid neilgi on partei populaarsusele olnud suhteliselt väike mõju. Politoloog Tõnis Saartsi hinnangul on skandaale, tagasilööke, sisemisi kriise ja negatiivset meediakajastust aidanud üle elada erakonna arvukas lojaalne tuumikvalijaskond, mille olemasolu tuleneb sellest, et Keskerakond esindab Eesti poliitika peamisi sotsiaalseid lõhesid (etnilist ja sotsiaal-majanduslikku konflikti), ning Savisaare karismaatilisest isiksusest ja isiklikust populaarsusest.

2005. aasta kohalikel valimistel osaleti oma nimekirjaga 168 omavalitsuses ja valituks osutus 510 nende kandidaati. 2005. aastal ühines Keskerakonnaga Eesti Pensionäride Erakond. Aastatel 2005–2007 kuulus Keskerakond taas valitsuskoalitsiooni (Andrus Ansipi esimene valitsus). 2007. aasta Riigikogu valimistel sai Keskerakond 26,1% häältest ja 29 kohta Riigikokku. 2009. aasta kohalikel valimistel osaleti oma nimekirjaga 204 omavalitsuses, valituks sai 524 kandidaati. 2000. aastatel laiendati parteiorganisatsiooni, nii linnades kui maapiirkondades ehitati üles tugev kohalike osakondade võrgustik. 2000. aastatel jäädi liikmete arvult maha vaid Rahvaliidust, hiljem saadi selles osas aga Eesti suurimaks erakonnaks.

Jüri Ratas, erakonna esimees aastatel 2016–20232011. aasta Riigikogu valimistel saadi 23,3% häältest ja 26 kohta parlamenti. 2013. aasta kohalikel valimistel osaleti oma nimekirjaga 192 omavalitsuses, valituks osutus 428 kandidaati. 2015. aasta Riigikogu valimistel saadi 24,8% häältest ja 27 kohta.

2016. aastal sai partei esimeheks Jüri Ratas ning Keskerakond moodustas koos Sotsiaaldemokraatliku Erakonna ja IRL-iga uue valitsuskoalitsiooni (Jüri Ratase esimene valitsus). 2017. aasta kohalikel valimistel said Keskerakonna nimekirjad üleriigiliselt kokku 27,3% häältest.

2019. aasta Riigikogu valimistel sai Keskerakond 23,1% häältest ja 26 kohta Riigikokku. Loodi uus valitsus koos Eesti Konservatiivse Rahvaerakonna (EKRE) ja Isamaaga. Partei populaarsus pärast valimisi ja valitsuse moodustamist langes, eriti mitte-eestlaste seas. Kantar Emori maikuise küsitluse järgi oli Keskerakonna toetajaid 15,3%, mis on madalaim tulemus pärast 1990. aastaid. Tõnis Saartsi hinnangul tingis selle EKRE kaasamine võimuliitu, mis oli eriti vastuvõetamatu partei venekeelsetele valijatele. Erakonna toetuse veelgi madalamale langemist Saarts tõenäoliseks siiski ei pidanud.

2019. aasta Euroopa Parlamendi valimistel sai Keskerakond 14,4% häältest, mis andis 1 saadikukoha (Yana Toom). Politoloogide Piret Ehini ja Liisa Talvingu arvates seletab partei häältesaagi märgatavat langust (Riigikogu valimistega võrreldes) Keskerakonna valijate rahulolematus koalitsiooni moodustamisega paremäärmusliku EKRE-ga. Seda tõlgendust kinnitavad Ehini ja Talvingu hinnangul asjaolud, et enamiku Keskerakonnale antud häältest sai EKRE-ga liidu sõlmimise vastu sõna võtnud Yana Toom ja et EKRE valitsusse kaasamise tõttu Keskerakonnast välja astunud Raimond Kaljulaid sai üksikkandidaadina 6,2% häältest.

2023. aasta Riigikogu valimistel sai Keskerakond Riigikokku vaid 16 kohta ja see tekitas paljudes erakonna liikmetes rahuolematuse, mille peale Jüri Ratas teatas, et ei kandideeri järgmisel kongressil enam esimeheks.

2023. aasta 10. augustil Paides toimunud erakonna 20. erakorralisel kongressil valiti partei esimeheks Mihhail Kõlvart, vastaskandidaat oli Tanel Kiik.

Ideoloogia ja vaated
--------------------

Keskerakonna ideoloogiat on erinevad autorid iseloomustatud kui tsentristlikku, vasaktsentristlikku, vasakpoolset, populistlikku või populistlike tendentsidega ja/või sotsiaalliberaalset. Tõnis Saartsi kirjelduse kohaselt on erakond järginud mitmetahulist ideoloogiat, mis on omapärane segu vasakpopulismist ja sotsiaalliberalismist.

Alates 1990. aastatest on Keskerakonda Saartsi hinnangul toetanud üleminekuperioodil kaotajaks jäänud ja vaesemad inimesed. Partei on edukalt esindanud sotsiaal-majanduslikku lõhet. Alates 2000. aastatest on Keskerakond aina enam muutunud venekeelse vähemuse parteiks.

Keskerakonna parlamendifraktsioon on oma maailmavaadet nimetanud tsentristlikuks ja partei endise esimehe Jüri Ratase sõnul on nende tulevikuvisioon "tugeva keskklassiga õiglane riik".

Juhtimine ja organisatsioon
---------------------------

Tõnis Saartsi 2015. aastal antud hinnangu järgi oli Keskerakond kogu oma eksisteerimisaja vältel olnud juhikeskne ja ühtne partei, millega liitunud erinevad rühmad on säilitanud küll oma identiteedi, kuid tsentraliseerivad tendentsid on domineerinud ja erakonna sidusus aja jooksul kasvanud. Alates 1991. kuni 2016. aastani peaaegu vahetpidamata parteid juhtinud Edgar Savisaar kontrollis nii poliitikaotsuseid ja erakonna strateegiat kui parteisisestele administratiivsetele ametikohtadele määramisi ja kandidaatide valikut. Kuigi Savisaare autoritaarne juhtimisstiil on tekitanud vastuseisu, peetakse partei sees väga oluliseks tema rolli erakonna lagunemise ärahoidmisel.

Mihhail Kõlvart, erakonna esimees alates 2023. aastast
### Esimees

10. septembril toimunud erakorralisel kongressil valiti erakonna esimeheks Mihhail Kõlvart, kes sai 543 häält. Vastaskandidaat Tanel Kiik sai 489 häält. 11. septembril kinnitas Keskerakonna juhatus Kõlvarti ettepanekul partei aseesimeesteks Lauri Laatsi, Jaak Aabi, Yana Toomi ja Jaan Tootsi.

### Juhatus

10. septembril toimunud erakorralisel kongressil valiti erakonna juhatuse liikmeteks Jüri Ratas, Jaak Aab, Lauri Laats, Taavi Aas, Vadim Belobrovtsev, Vladimir Svet, Yana Toom, Jaan Toots, Andrei Korobeinik, Marika Tuus-Laul, Jaanus Karilaid, Maria Jufereva-Skuratovski, Andre Hanimägi ja Mihkel Undrest. Põhikirjast tulenevalt kuuluvad automaatselt juhatusse ka erakonna esimees (Mihhail Kõlvart), volikogu esimees (Tõnis Mölder), riigikogu fraktsiooni esimees (Tanel Kiik) ja noortekogu esimees (Valentina Bortnovski).

### Volikogu

Erakonna volikogu esimees on Kersti Sarapuu ja aseesimehed Mihhail Korb ning Marika Tuus-Laul. Keskerakonna volikogusse kuuluvad erakonna piirkondade esimehed, erakonna piirkonna konverentsil valitud volinikud, üks iga 100 piirkonna liikme kohta, erakonna juhatuse liikmed, need Riigikogu Keskerakonna fraktsiooni liikmed ja Keskerakonna Euroopa Parlamendi saadikud, kes on ka Keskerakonna liikmed ning iga erakonna kogu valitud üks volinik, kui sellesse kogusse kuulub vähemalt 50 erakonna liiget.

### Aukohus

2023. aasta Keskerakonna kongress valis aukohtu esimeheks tagasi Kalle Klandorfi.

### Peasekretär

11. septembril kinnitas Keskerakonna juhatus Mihhail Kõlvarti ettepanekul partei uueks peasekretäriks Anneli Oti.

### Riigikogu fraktsioon

2019. aastal valitud XIII Riigikogus kuulusid Eesti Keskerakonna 25-liikmelisse fraktsiooni selle esimees Kersti Sarapuu, aseesimehed Valeri Korb ja Erki Savisaar ning liikmed Dmitri Dmitrijev, Enn Eesmaa, Helmut Hallemaa, Jaanus Karilaid, Mihhail Korb, Siret Kotka, Igor Kravtšenko, Heimar Lenk, Oudekki Loone, Aadu Must, Anneli Ott, Eevi Paasmäe, Toomas Paur, Mihhail Stalnuhhin, Märt Sults, Karin Tammemägi, Tiit Terik, Marika Tuus-Laul, Viktor Vassiljev, Vladimir Velman, Toomas Vitsut ja Toomas Väinaste.

2023. aasta kevadel valitud XV Riigikogu Eesti Keskerakonna 16-liikmelise fraktsiooni esimees oli Tanel Kiik, aseesimehed Andrei Korobeinik ja Vadim Belobrovtsev ning liikmed Jaak Aab, Enn Eesmaa, Andre Hanimägi, Aleksei Jevgrafov, Maria Jufereva-Skuratovski, Jaanus Karilaid, Ester Karuse, Anastassia Kovalenko-Kõlvart, Lauri Laats, Tõnis Mölder, Jüri Ratas, Kersti Sarapuu ja Aleksandr Tšaplõgin.

2023. aasta septembris lahkusid Keskerakonnast fraktsiooni liikmed Jaanus Karilaid ja Tõnis Mölder, ning liitusid Isamaaga. 15. novembril teatas fraktsiooni liige Maria Jufereva-Skuratovski oma erakonnast lahkumisest ning 5. jaanuaril 2024 lahkusid erakonnast ka Tanel Kiik, Jaak Aab, Andre Hanimägi, Ester Karuse, Enn Eesmaa ja Kersti Sarapuu. 29. jaanuaril lahkus erakonnast ka Riigikogu aseesimees Jüri Ratas, kes liitus Isamaaga.

### Liikmeskond

2018. aasta 17. augusti seisuga kuulus Keskerakonda 14 789 inimest, olles nii suurima liikmete arvuga Eesti partei.

### Meedia

Alates 18. augustist 1999 ilmub erakonna kuukirja Seitse Päeva kõrval ka laiale lugejaskonnale mõeldud nädalaleht Kesknädal.[*viide?*]

Välissuhted
-----------

Yana Toom, Euroopa Parlamendi liige
2004. aastal sõlmis Keskerakond koostööleppe Venemaa võimuerakonna Ühtse Venemaaga. Lepingu sõlmimise põhjustena on keskerakondlased hiljem välja toonud ühe juhtiva keskerakondlase ärilist huvi saada tänu sellele Venemaal asjaajamises eeliseid, toonaste juhtide usu ja teadmise, et sarnasest koostööleppest on huvitatud ka Res Publica, parteijuhtide hinnangut, et sellise leppe sõlmimine näitab vene valijatele, et just Keskerakonnaga arvestatakse ja Keskerakond on Eesti-Vene suhetes tegija ning lootust, et see parandab Eesti-Vene suheteid. Koostööprotokolli on kritiseeritud nii Keskerakonna sees kui teiste partide poolt. Nii on näiteks Keskerakonda süüdistatud Venemaa huvide teenimises ja Venemaa juhtide poliitiliseks käepikenduseks saamises. Seoses Ukraina sündmustega tõstatati 2014. aastal erakonna sees küsimus leppe tühistamisest, kuid üksmeelele ses osas ei jõutud. Kadri Simsoni sõnul oli see lepe nagunii raugenud, juba aastaid tegelikku koostööd pole olnud ja protokoll pole tähtajaline ega lõpetamise klausliga. Raimond Kaljulaiu sõnul oli lepe seisnenud üksikute Keskerakonna poliitikute suhtluses Venemaa poliitikutega, mitte erakondadevahelises koostöös. Kaljulaid tõi enne 2019. aasta Riigikogu valimisi välja neli põhjust, miks lepingut pole tühistatud: tegu pole pakilise küsimusega, kuna leppel puudub sisuline tähendus; otsus oleks võinud Keskerakonna lõhestada; venekeelsed valijad oleks seda tõlgendanud välisele survele järeleandmisena; leppe üle otsustamiseks on poliitiliselt sobivam aeg pärast 2019. aasta Riigikogu ja Euroopa Parlamendi valimisi. Osutades Venemaa sõjalisele rünnakule Ukraina vastu kuulutas Keskerakonna volikogu 5. märtsil 2022 koostööleppe kehtetuks. Samas toonitati, et sisuliselt ei toiminud see lepe juba ammu.

Keskerakond on Euroopa Demokraatide ja Liberaalide Liidu liige. Erakonna Euroopa Parlamendi saadik Yana Toom kuulub seal Euroopa Demokraatide ja Liberaalide Liidu fraktsiooni.

Populaarsus
-----------

2010. aasta augustis toetas Keskerakonda 74% mitte-eestlastest valijatest ja 14% eestlastest valijatest.
2011. aasta Riigikogu valimistel sai Keskerakond 23,3% häältest ja 26 kohta Riigikogus. Veebruaris 2015 toetas Keskerakonda 9,9% eestlastest ja 73,2% muudest rahvustest kodanikest.

2019. aasta maikuus toetas Keskerakonda 15% rahvastikust.

Vaata ka
--------

* Eesti Keskerakonna Noortekogu
* Keskerakonna JK
* K kohuke

Viited
------

1. 1 2  Eesti Keskerakonna fraktsioon
2. ↑  Erakonna andmed. Eesti Keskerakond. Äriregister
3. 1 2 3 4 5  Tõnis Saarts. Persistence and decline of political parties: the case of Estonia. *East European Politics*, 2015, Vol. 31, No. 2. Lk 214
4. 1 2 3 4 5 6 7 8 9 10 11  Eesti Keskerakond (K). Erakonnad.info
5. ↑  Koostajad: Alo Heinsalu, Arne Koitmäe, Leino Mandre, Mihkel Pilving, Priit Vinkel; toimetaja: Gerli Eero. Valimised Eestis 1992-2015 : statistikat ja selgitusi. Vabariigi Valimiskomisjon, 2015. Lk 99
6. ↑  Tõnis Saarts 2015, lk 219, 221–222
7. ↑  Heinsalu jt 2015, lk 101
8. ↑  Mari-Liis Jakobson, Ilze Balcere, Oudekki Loone, Anu Nurk, Tõnis Saarts, Rasa Zakeviciute. Populism in the Baltic States. A Research Report. Tallinn University Institute of Political Science and Governance / Open Estonia Foundation, november 2012. Lk 24
9. ↑  Tõnis Saarts 2015, lk 214, 218
10. ↑  Heinsalu jt 2015, lk 103
11. ↑  Heinsalu jt 2015, lk 107
12. ↑  Tõnis Saarts 2015, lk 219–220, 223
13. ↑  Heinsalu jt 2015, lk 109
14. ↑  Heinsalu jt 2015, lk 111
15. ↑  Tõnis Saarts 2015, lk 221
16. ↑  Heinsalu jt 2015, lk 113
17. ↑  Riigikogu valimised 2015. Hääletamis- ja valimistulemus hetkeseisuga
18. ↑  FOTOD ja VIDEO: valitsus andis ametivande. ERR, 23.11.2016
19. ↑  Valimistulemus
20. ↑  Hääletamis- ja valimistulemus
21. ↑  Jüri Ratase valitsus andis ametivande. ERR, 29.04.2019
22. ↑  Keskerakonna toetus kukkus ajalooliselt madalale. Postimees, 13.05.2019
23. ↑  Politoloog Tõnis Saarts: nii järsk mainekaotus peaks Keskerakonna liidrid kindlasti murelikuks tegema. Delfi, 13.05.2019
24. ↑  Hääletamis- ja valimistulemus
25. ↑  Piret Ehin, Liisa Talving (2019). Estonia: A scene set by the preceding national election, kogumikus: Lorenzo de Sio; Mark Franklin; Luana Russo (toimetajad). The European Parliament Elections of 2019 (128−133). Rome: Luiss University Press – Pola Srl
26. ↑  Andrejs Plakans (2011). A Concise History of the Baltic States. *Cambridge University Press*. Lk 424
27. ↑  Micael Castanheira, Gaëtan Nicodème, Paola Profeta (2010). "On the Political Economics of Taxation", Public choice e political economy. *FrancoAngeli*. Lk 94
28. ↑  Allan Sikk (2011). "The Case of Estonia", Party Politics in Central and Eastern Europe: Does EU membership matter?. *Routledge*. Lk 60
29. ↑  Mari-Liis Jakobson et al 2012, lk 24
30. ↑  Janusz Bugajski, Ilona Teleki (2007). Atlantic Bridges: America's New European Allies. *Rowman & Littlefield*, lk 192
31. ↑  Mel Huang (2005). "Estonia", Eastern Europe: An Introduction to the People, Lands and Culture. *ABC-CLIO*. Lk 89
32. ↑  "Estonian Centre Party", A Political and Economic Dictionary of Eastern Europe (1. trükk). *Cambridge International Reference on Current Affairs*, 2002. Lk 201
33. ↑  Mari-Liis Jakobson et al 2012, lk 25, 59
34. ↑  *World and Its Peoples*. Marshall Cavendish. 2010. Lk 1060. ISBN 978-0-7614-7896-6.
35. ↑  Elisabeth Bakke (2010). "Central and East European party systems since 1989". Sabrina P. Ramet (toim). *Central and East European party systems since 1989*. *Central and Southeast European Politics since 1989*. Cambridge University Press. Lk 79. ISBN 978-1-139-48750-4.
36. ↑  Tõnis Saarts 2015, lk 216–217
37. ↑  Ratas: valitsuse otsustest peab võitma vaikiv enamus, mitte jõukas vähemus. ERR, 13.10.2018
38. ↑  Tõnis Saarts 2015, lk 212, 220–222
39. 1 2  Keskerakond valis uueks juhiks Mihhail Kõlvarti. ERR, 10. september 2023
40. ↑  Keskerakonna juhatus kinnitas aseesimehed, peasekretäriks sai Anneli Ott. ERR, 11. september 2023
41. ↑  Juhatus. Keskerakonna koduleht. Vaadatud 13. septemberil 2023
42. ↑  Volikogu. Keskerakonna koduleht
43. 1 2  Keskerakond valis oma uueks juhiks Mihhail Kõlvarti. Lõuna-Eesti Postimees, 10. september 2023
44. ↑  Riigikogu fraktsioon: Eesti Keskerakonna fraktsioon. Riigikogu koduleht
45. ↑  Riigikogu fraktsioon: Eesti Keskerakonna fraktsioon. Riigikogu koduleht
46. ↑  Paaliste, Margus; Saarniit, Alexandra (16. september 2023). "Jaanus Karilaid lahkub Keskerakonnast ja liitub uue erakonnaga". *Postimees*. Vaadatud 8. veebruaril 2024.
47. ↑  "Tõnis Mölder lahkub Keskerakonnast ja liitub Isamaaga". *Postimees*. 22. september 2023. Vaadatud 8. veebruaril 2024.
48. ↑  Joakit, Ekvard (15. november 2023). "Keskerakond laguneb totaalselt. Maria Jufereva-Skuratovski astub Reformierakonda". *Eesti Ekspress*. Vaadatud 29. märtsil 2024.
49. ↑  ERR, Aleksander Krjukov, Urmet Kook | (5. jaanuar 2024). "Kuus riigikogu keskerakondlast lahkus parteist, neist neli liitub sotsidega". *ERR*. Vaadatud 8. veebruaril 2024.
50. ↑  "Jüri Ratas lahkus Keskerakonnast ja liitub Isamaaga". *ERR*. 29. jaanuar 2024. Vaadatud 8. veebruaril 2024.
51. ↑  Parteide liikmete arv kuivab kokku, ainsana on tänavu liikmeskonda suurendanud EKRE. Postimees, 19.08.2018
52. ↑  Rasmus Kagge. Leping Ühtse Venemaaga murendab Keskerakonna – Postimees, 10.12.2004
53. ↑  Suur ülevaade: Keskerakonna 12 aastat Ühtse Venemaaga. Postimees, 21.10.2016
54. ↑  Kiuslik küsimus Keskerakonnale: miks te ei tühista koostöölepet Putini Ühtse Venemaaga?. Postimees, 19.02.2019
55. ↑  Keskerakond kinnitab veel kord Ühtse Venemaa koostööprotokolli kehtetust. ERR, 2. märts 2022
56. ↑  Keskerakonna volikogu tühistas koostööleppe Ühtse Venemaaga. ERR, 5. märts 2022
57. ↑  "ALDE Party - Member Parties". Originaali arhiivikoopia seisuga 26. mai 2019. Vaadatud 22. veebruaril 2019.
58. ↑  Eesti esindatus EL institutsioonides. Euroopa Liidu infokeskus
59. ↑
60. ↑
61. ↑

Välislingid
-----------

|  |  |
| --- | --- |
|  | Tsitaadid Vikitsitaatides: **Eesti Keskerakond** |

* Keskerakonna veebisait
* Läänemaa Keskerakond, arhiveeritud lehekülg portaalis Internet Archive, 6. aug 2020
* Kesknädal kaitseb Bäckmani raamatut, Delfi, 12. november 2008
* Keskerakond osaleb Ühtse Venemaa kongressil, ERR, 20. november 2008
* Kertu Kalmus. Keskerakond süüdistab protestikampaania abil Reformierakonda ja IRLi Eestit tabanud majanduslanguses EPL, 12. jaanuar 2009
* Erik Rand. Keskerakond kühveldab reklaami sadu tuhandeid EPL, 15. jaanuar 2009
* Keskerakond on Tallinnas saavutanud edu koolijuhtide parteistamisel Eesti Ekspress, 24. jaanuar 2009
* Keskerakonna küsitluse korraldasid K-kohukese autorid Tallinna Postimees, 18. veebruar 2009
* Sven Randlaid. IT-ekspert: Tallinna haldusreformi veebiküsitlust võltsiti ERR, 19. veebruar
* Kärt Anvelt. Kas Keskerakond teeb ajuloputust või aitab heast südamest valijaid? EPL.ee, 28. mai 2009
* Sibul: Keskerakonna telkides on suur seaduse rikkumise oht ERR.ee, 28. mai 2009
* Keskerakond leidis võimaluse reklaami tegemiseks ERR.ee, 31. mai 2009
* Kohtutäitur arestis kõik Keskerakonna arved, www.DELFI.ee, 28. september 2010
* Endine keskerakondlane: Keskpartei on nagu NLKP Delfi.ee, 31. detsember 2010
* Peeter Olesk. Mis on Keskerakonna ideoloogia? Õhtuleht, 20. juuli 2017
* NIMEKIRI | Keskerakonna kriminaalkorras karistatud liikmed

| * v
* r
Eesti erakonnad |
| --- |
| Riigikogu | 
Reformierakond (37) **·**  Konservatiivne Rahvaerakond (16) **·**  Eesti 200 (14) **·**  Sotsiaaldemokraatlik Erakond (9) **·**  Isamaa (8) **·**  Keskerakond (7) |
| Teised | 
Rohelised **·**  Ühendatud Vasakpartei **·**  Eesti Tulevikuerakond **·**  Vabaduspartei – Põllumeeste Kogu **·**  Parempoolsed **·**  KOOS |
| 
Eesti erakondade loend |